b"\n_START_ARTICLE_\nBarclays Dubai Tennis Championships 2009\n_START_PARAGRAPH_\nBarclays Dubai Tennis Championships 2009 var en professionel tennisturnering, der blev spillet udend\xc3\xb8rs p\xc3\xa5 hard court i The Aviation Club Tennis Centre i Dubai, Forenede Arabiske Emirater. Kvindernes turnering var den f\xc3\xb8rste WTA Premier 5-turnering p\xc3\xa5 WTA Tour 2009 og blev spillet den 15. \xe2\x80\x93 21. februar 2009. M\xc3\xa6ndenes turnering blev afviklet ugen efter, den 23. \xe2\x80\x93 28. februar 2009, og var kategoriseret som en ATP World Tour 500-turnering p\xc3\xa5 ATP World Tour 2009._NEWLINE_Inden turneringen blev den israelske spiller Shahar Pe'er, der var tilmeldt kvindernes turnering og havde kvalificeret sig p\xc3\xa5 grundlag af sin ranglisteplacering, n\xc3\xa6gtet indrejse i Dubai. H\xc3\xa6ndelsen skete kort efter Israels angreb p\xc3\xa5 Gaza i 2009. Dette medf\xc3\xb8rte at WTA id\xc3\xb8mte turneringen en b\xc3\xb8de p\xc3\xa5 $ 300.000. I sympati med Shahar Pe'er valgte den forsvarende mester i herresingle, Andy Roddick, at melde afbud til turneringen.\n_START_SECTION_\nDamesingle\n_START_PARAGRAPH_\nHovedturneringen havde deltagelse af 56 spillere. Heraf havde de 42 f\xc3\xa5et adgang p\xc3\xa5 grundlag af deres placering p\xc3\xa5 verdensranglisten, mens 11 spillere havde kvalificeret sig via kvalifikationsturneringen, heraf tre lucky losere. Endelig var tre spillere blevet tildelt et wildcard.\n_START_SECTION_\nHerresingle\n_START_PARAGRAPH_\nHovedturneringen havde deltagelse af 32 spillere. Heraf havde de 24 f\xc3\xa5et adgang p\xc3\xa5 grundlag af deres placering p\xc3\xa5 verdensranglisten, mens fem spillere havde kvalificeret sig via kvalifikationsturneringen, heraf \xc3\xa9n lucky loser. Endelig var tre spillere blevet tildelt et wildcard."